ชุมนุมเสธ.อ้ายไม่กระทบการลงทุน
ไพร้ซวอเตอร์เฮาส์คูเปอร์ส เชื่อ เม็ดเงินลงทุนยังไหลเข้าไทยต่อเนื่อง แม้จะมีปัจจัยการเมืองในประเทศที่ร้อนแรง
22 พ.ย. 2555

ไพร้ซวอเตอร์เฮาส์คูเปอร์ส เชื่อ เม็ดเงินลงทุนยังไหลเข้าไทยต่อเนื่อง แม้จะมีปัจจัยการเมืองในประเทศที่ร้อนแรง
นายศิระ อินทรกำธรชัย ประธานกรรมการบริหาร บริษัท ไพร้ซวอเตอร์เฮาส์คูเปอร์ส ประเทศไทย (PwC) กล่าวว่า ทิศทางเศรษฐกิจไทยในระยะ 12 เดือนข้างหน้ายังน่าจะเป็นขาขึ้น แม้จะมีปัจจัยการเมืองภายใน จากการชุมนุมประท้วงที่จะมีขึ้นในวันที่ 24 พฤศจิกายน ความกังวลในเรื่องเศรษฐกิจสหรัฐฯ อันเนื่องมาจากความไม่แน่นอนของการเจรจาแก้ปัญหาหน้าผาการคลัง (Fiscal cliff) และการให้เงินช่วยเหลือกรีซรอบใหม่ที่เข้ามากดดัน แต่ยังเชื่อมั่นว่าปัจจัยพื้นฐานที่แข็งแกร่งของบริษัทจดทะเบียนไทย เม็ดเงินลงทุนที่ยังไหลเข้าตลาดเกิดใหม่ในช่วงที่ผ่านมา บวกกับการบริโภคภายในประเทศที่ยังเติบโตต่อเนื่อง จะเป็นปัจจัยสนับสนุนที่ส่งผลบวกต่อการเจริญเติบโตของประเทศในระยะต่อไป และยังน่าจะช่วย 0ffset กับการชะลอตัวของการส่งออกของประเทศอีกทางหนึ่ง
อย่างไรก็ตาม ที่ประชุมคณะรัฐมนตรี (ครม.) ย่อย เห็นชอบให้ประกาศใช้พระราชบัญญัติ (พ.ร.บ.) การรักษาความมั่นคงภายในราชอาณาจักร ในพื้นที่ 3 เขตของกทม.  คือ พระนคร ดุสิต และป้อมปรามศัตรูพ่าย ระหว่างวันที่ 22-30 พ.ย. เพื่อดูแลความสงบเรียบร้อย ในการชุมนุมของกลุ่มองค์การพิทักษ์สยาม หลังจากเมื่อวันที่ 28 ต.ค.ที่ผ่านมา มีประชาชนเข้าร่วมการชุมนุมครั้งแรก ที่สนามม้านางเลิ้ง โดยไม่มีเหตุการณ์วุ่นวายใดๆ
"เราทุกคนหวังว่า จะไม่มีสถานการณ์หรือเหตุการณ์ความรุนแรงใดๆเกิดขึ้น การชุมนุมเป็นสิ่งที่กระทำได้ ตราบใดที่อยู่ภายใต้กรอบของกฏหมายและยึดหลักประชาธิปไตยเป็นที่ตั้ง ในฐานะภาคธุรกิจ อยากให้ทุกภาคส่วนตระหนักถึงผลประโยชน์ของส่วนรวมและประเทศชาติ" นายศิระกล่าว
ส่วนในแง่ของความเชื่อมั่นจากต่างประเทศ จะเห็นได้ว่า นักลงทุนต่างชาติยังคงลงทุนในตลาดบ้านเราอย่างต่อเนื่อง ดูได้จากสถิติของตลท. ที่ยังคงเป็นการ  "ซื้อสุทธิ" ในปีนี้ โดยมูลค่าซื้อสุทธิที่ 3.69 หมื่นล้านบาท เปรียบเทียบกับปีที่ผ่านมา ที่ขายสุทธิสูงถึง 5.29 พันล้านบาท และหากดูดัชนีตลท. ปีนี้ปรับตัวขึ้นไป 24.5% ถือเป็น Second best performer ในภูมิภาคเอเชียตะวันออกเฉียงใต้ รองจากฟิลิปปินส์ (27.4%)  และมีประมาณการ P/E ปี 2556 ที่ 11.7 เท่า ต่ำกว่าประเทศเพื่อนบ้านอย่าง สิงคโปร์ มาเลเซีย และเวียดนาม และสำหรับปีนี้ประเทศไทยยังเป็นหนึ่งใน Top 10 best-performing bourse ของโลกอีกด้วย